《建炎丞相成国吕忠穆公退老堂》
宋代·郑望之

熙陵尝赋钓鱼篇，意属磻溪旧所传。治世代天今六相，中兴扶日跨群贤。

已栽桃李满天下，更卜林泉占海边。不似东山携妓女，一觞一咏度长年。

一从奉得去年书，报道江山已定居。应料于今台岳畔，还同自昔辋川图。

君臣终始如公少，将相声名自古无。何日雍容陪杖屦，松风山径竹篮舆。

作者简介：（1078—1161）徐州彭城人，字顾道。郑仅子。徽宗崇宁五年进士。钦宗靖康初，假工部侍郎，为军前计议使，使金请和。除户部侍郎，与李税再至金营，被留逾旬。还盛言敌势强大，不可不和。金兵退，罢为提举亳州明道宫。高宗建炎初，为李纲所劾，责居连州。纲罢，复除吏部侍郎。绍兴中，以徽猷阁直学士致仕。有《靖康奉使录》。